SMERNICA RADY 2004/85/ES
z 28. júna 2004,
ktorou sa mení a dopĺňa smernica Európskeho parlamentu a Rady 2003/54/ES, pokiaľ ide o uplatňovanie určitých ustanovení v Estónsku
RADA EURÓPSKEJ ÚNIE,
so zreteľom na Zmluvu o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii („zmluva o pristúpení“), najmä na jej článok 2 ods. 3,
so zreteľom na Akt o podmienkach pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky a o úpravách zmlúv, na ktorých je založená Európska únia, („akt o pristúpení“), najmä na jeho článok 57,
so zreteľom na žiadosť Estónska,
so zreteľom na návrh Komisie,
keďže:
(1)
Počas prístupových rokovaní sa Estónsko odvolávalo na osobitné charakteristiky svojho odvetvia energetiky pri žiadosti o prechodné obdobie na uplatňovanie smernice 96/92/ES Európskeho parlamentu a Rady zo 19. decembra 1996 o spoločnej právnej úprave pre vnútorný trh s elektrickou energiou (1).
(2)
V prílohe VI aktu o pristúpení bolo Estónsku udelené prechodné obdobie do 31. decembra 2008 pre uplatňovanie článku 19 ods. 2 smernice 96/92/ES v súvislosti s postupným otvorením trhu.
(3)
Vo vyhlásení č. 8, ktoré je pripojené k zmluve o pristúpení, sa okrem toho uznalo, že osobitná situácia súvisiaca s reštrukturalizáciou odvetvia olejovej bridlice v Estónsku si bude do konca roka 2012 vyžadovať vynaloženie osobitného úsilia.
(4)
Smernica 96/92/ES bola nahradená smernicou 2003/54/ES, ktorá sa má vykonať do 1. júla 2004 a ktorá má za účinok urýchlenie otvorenia trhu s elektrickou energiou.
(5)
Listom zo 17. septembra 2003 Estónsko zaslalo žiadosť zameranú na neuplatňovanie článku 21 ods. 1 písm. b) smernice 2003/54/ES o otvorení trhu pre iných spotrebiteľov ako domácnosti, a to do 31. decembra 2012. V ďalšom liste z 5. decembra 2003 Estónsko uviedlo, že plánuje dosiahnuť úplné otvorenie trhu stanovené v článku 21 ods. 1 písm. c) uvedenej smernice do 31. decembra 2015.
(6)
Žiadosť Estónska sa zakladá na dôveryhodnom pláne reštrukturalizácie odvetvia olejovej bridlice, ktorý sa predlžuje do 31. decembra 2012.
(7)
Olejová bridlica je jediným skutočne pôvodným zdrojom energie v Estónsku a národná produkcia predstavuje takmer 84 % svetovej produkcie. 90 % elektrickej energie vyrábanej v Estónsku pochádza z tohto tuhého paliva. Preto má veľký strategický význam pre zabezpečenie dodávok v Estónsku.
(8)
Poskytnutie ďalšej výnimky pre obdobie 2009 - 2012 zaručí bezpečnosť investícií do elektrární a zabezpečenie dodávok v Estónsku, pričom sa umožní riešiť vážne environmentálne problémy spôsobené týmito elektrárňami.
(9)
Žiadosti Estónska by sa malo vyhovieť a smernica 2003/54/ES by mala byť zodpovedajúcim spôsobom zmenená a doplnená,
PRIJALA TÚTO SMERNICU:
Článok 1
V článku 26 smernice 2003/54/ES sa dopĺňa nový odsek 3, ktorý znie:
„3. Estónsku sa do 31. decembra 2012 udeľuje dočasná výnimka z uplatňovania článku 21 ods. 1 písm. b) a c). Estónsko prijme opatrenia potrebné na zabezpečenie otvorenia svojho trhu s elektrickou energiou. Toto sa vykoná postupne v priebehu referenčného obdobia s cieľom dosiahnuť úplné otvorenie trhu do 1. januára 2013. 1. januára 2009 musí otvorenie trhu predstavovať aspoň 35 % spotreby. Estónsko každý rok oznámi Komisii limitné hodnoty spotreby, rozširujúce splnenie podmienok pre konečných spotrebiteľov.“85
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 1. júla 2004. Bezodkladne oznámia Komisii text týchto opatrení.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť v deň nasledujúci po jej uverejnení v Úradnom vestníku Európskej únie.
Článok 4
Táto smernica je adresovaná členským štátom.
V Luxemburgu 28. júna 2004